b'\n_START_ARTICLE_\nSIG 550\n_START_SECTION_\nZgodovina\n_START_PARAGRAPH_\nJuri\xc5\xa1na pu\xc5\xa1ka je bila zasnovana za nate\xc4\x8daj \xc5\xa1vicarske kopenske vojske (1979-1980) in je razvita iz prej\xc5\xa1nih modelov (SIG 540 in SIG 541). Leta 1983 je SIG 550 zmagala na nate\xc4\x8daju in dobila slu\xc5\xbebeno oznako Sturmgewehr 90. Toda zaradi finan\xc4\x8dnih ovir, se je za\xc4\x8dela proizvodnja in uporaba \xc5\xa1ele 1986. Hkrati je SIG 550 postavila mejnik, saj je uvedla poznej\xc5\xa1i standardni Natov naboj 5,56x45 NATO.\n_START_SECTION_\nZasnova\n_START_PARAGRAPH_\nV osnovi je SIG 550 predelana verzija SIG 540/SIG 541 juri\xc5\xa1ne pu\xc5\xa1ke (zmanj\xc5\xa1ala se je te\xc5\xbea in odpravile pomanjkljivosti). Deluje podobno kot AK-47; sistem odvoda smodni\xc5\xa1kih plinov, ki je povezan z valjastim vrtljivim zaklepom, ki le\xc5\xbei na vzdol\xc5\xbenih vodilih na zaklepi\xc5\xa1\xc4\x8du. Povratna vzmet se nahaja okoli vodila odvoda nad cevjo; vodilo je pritjeno z zamenljivim polnilno ro\xc4\x8dico. Naboji\xc5\xa1\xc4\x8de je iz stisnjene plo\xc4\x8devine in ima dva dela, ki sta povezana s pomo\xc4\x8djo zati\xc4\x8dev. Spro\xc5\xbeilni mehanizem ima tri polo\xc5\xbeaje: varovalka, polavtomatsko in avtomatsko, pri \xc4\x8demer se lahko vstavi poseben modul, ki omogo\xc4\x8da tudi tronabojni rafal. Zadnji merek je v obliki bobna kot pri Heckler & Kochovih juri\xc5\xa1nih pu\xc5\xa1kah. SIG 550 ima standardno Natov skrivalo plamena, ki omogo\xc4\x8da izstreljevanje tromblonov in pritrditev bajoneta. Vsaka pu\xc5\xa1ka ima pritrjene tudi no\xc5\xbeice, ki se zlo\xc5\xbeijo ob strani in okostenelo kopito, ki je iz polimera._NEWLINE_Vse verzije uporabljajo polprosojne nabojnike, ki imajo mo\xc5\xbenost pritrditve med seboj in tako olaj\xc5\xa1ajo polnjenje (angle\xc5\xa1ko reloading) med bojem. Vodilo na vrhu pu\xc5\xa1ke omogo\xc4\x8da pritrditev raznih opti\xc4\x8dnih (\xc5\xa1vicarska kopenska vojska uporablja 4x pove\xc4\x8davo) in drugih merilnih sistemov. Obstajajo razli\xc4\x8dice za 5, 20 in 30 nabojev, pri \xc4\x8demer sta nabojnika za 20 in 30 standarna.\n_START_SECTION_\nUporabniki\n_START_PARAGRAPH_\nKot standardno juri\xc5\xa1no pu\xc5\xa1ko jo imajo le \xc5\xa1vicarske oboro\xc5\xbeene sile. V ZDA jo uporabljajo mnoge policijske slu\xc5\xbebe.'